**AZERBAIJAN**

Vahid Z. ASAD

*In my opinion, the Europeans of the future will have multiple and inter-religious values that will be much more complicated than racial, but too far from the world of science and technology.*

**Gələcəyin Avropalılarını təsəvvür edərkən**

Bildiyimiz kimi, Avropalılar deyərkən, ilk öncə insan təsəvvürünə xəritədə “Avropa” kimi qeyd olunmuş, müxtəlif xalqları, müxtəlif mədəniyyətə malik insanları, müxtəlif iqlimə malik əraziləri özündə ehtiva edən geniş bir region gəlir. Əsasən xristian aləmini özündə birləşdirən Avropa bu gün mühüm geosiyasi və multikultural “təzyiqlərə” məruz qalır. Bu təzyiqin nəticəsi kimi bu gün ərəbdilli ölkələrdən Avropaya pənah gətirən müsəlman icmaları Avropalıların özlərinə müxtəlif mədəni-psixoloji, dini-siyasi təsirlər göstərməkdədir. Bütün bu miqrasiya hadisələri gələcəyin Avropalılarının dini-siyasi, irsi-mədəni və hətta fizioloji simalarının dəyişməsinə dəlalət edə bilər.

Hər bir xalqın simasını, onun gələcəyini müəyyən edib təsəvvür etmək üçün həmin xalqın milli-mədəni dəyərlərini nəzərə almaq lazımdır. Ümumilikdə Avropalıların milli-mədəni dəyərlərinin formalaşması tarixən bir neçə mərhələdən keçmişdir. Bu mərhələ bu gün də inkişafda olan Misir piramidasına bənzər təkamül yolundadır. Orta məktəb tarix kitablarından bizə məlumdur ki, Avropa antik sivilizasiyaya malikdir: burada Qədim demokratik Yunanıstan, Qədim fəlsəfi Roma, Qədim aristokratik Sparta kimi bəşər sivilizasiyalarından tutmuş, Qədim elm beşiyi olan Oksford və Bristol, Roşfor və Elzas, Pompey və Muş, Karfagen və Karteya kimi şəhərlər, Qədim Ellada, laten ve kelt mədəniyyəti formalaşmışdır. Məhz sadaladığımız tarixi özül gələcək Avropa dəyərlərini formalaşdırmış və bütöv bir xalq kimi dünya xəritəsində əks etdirmişdir. Təsadüfi deyil ki, gələcək Avropalıların təsəvvür edilməsi də məhz yuxarıda qeyd olunan tarixi amillərdən asılıdır və hər bir Avropalının genetik kodunda məhz bu kimi tarixi ştrixlər öz əksini tapacaqdır.

**Mənim təsəvvürümdə gələcəyin Avropalıları multikultural və dinlərarası dəyərləri özündə ehtiva edən, irqi baxımdan daha çox qarışıq, lakin ezackar formada bitmiş və təkmil, dünya elm və texnologiyası sahəsində çox uzağa gedən, informasiya və internet torunda Asiya və Amerikaya sipər olan bir xalq olacaq.** Bu gün bir çox siyasi və hərbi blokların, sülhməramlı və mədəniyyətlərarası şura və komitələrin məhz Avropada yerləşməsi gələcəyin Avropalılarının daha çox sülhsevər, digər dini etiqadlarla qaynayıb-qarışan xalq kimi təsəvvür etməyimizə bir nişanədir. Gələcəyin Avropalılarında biz artıq nə Neron kimi imperatorlar, nə Leonid və Atilla kimi sərkərdələr, nə Kolumb kimi səyahətçilər, nə Dostoyevski kimi yazıçılar, nə Zorqe kimi öncədən böyük bəşər bəlasını görən kəşfiyyatçılar görməyəcəyik. Amma əvəzində, fikrimcə, daha çox islami dəyərlərə üstünlük verilməsində meylli olan insanın yeni təkamül formasını görə biləcəyik. Burada təkcə miqrantların bu gün Avropaya üz tutması deyil, həm də son illər islam dəyərlərinin Avropa məkanında daha çox yayılması və təbliğ edilməsi də nəzərdə tutulur.

Hesab edirəm ki, gələcəyin Avropalıları artıq müharibə və millətlərarası münaqişələrlə bağlı yox, daha çox elm və texnologiyanın inkişaf edilməsi ilə bağlı toplantı və konqresslər keçirəcək, Avropa tələbələri daha çox universitetlərarası inteqrasiya proseslərinə qatılacaq, sözün geniş mənasında elmin ən yüksək zirvəsini fəth edəcəklər. Ümid edirəm ki, bir zamanlar məhz Avropalılar bir çox sahədə birinci olduğu kimi (ispan, portuqal və rus səyahətçilərinin qitələrarası ilk səyahətləri, Qaliley və Kopernikin, Leonardo da Vinçi və Fleminqin, Neyman və Emil kimi ilk ixtiraçıları misal gətirmək olar) xərçəng xəstəliyinin müalicə olunmasında ilk həbləri, Mars planetində ilk insan məskənini, kosmik fəzanın ilk avatarını məhz gələcəyin Avropalıları cızacaqlar. Ümid edirəm ki, artıq gələcəyin Avropalıları atom bombasının, yeni radioaktiv nüvə silahlarının Amerika və Asiya ölkələri ilə müqayisədə daha geniş və sürətlə yaradılmasında önə can atmaqla yarışmayacaqlar. Gələcyin Avropalılarını Ronaldo və Messi, Bill Qeyts və Erikson, Ford və Mersedes kimi idmanın, elm və texnologiyanın son nailiyyətlərinin qarşıdurması çərçivəsində yarışmalarında görəcəyik. Gələcəyin Avropalıları dövlət içində dövlət anlamını unudacaq (Dağlıq Qarabağ, Donetsk və Donbas, Bask və s. bu kimi geosiyasi münaqişələri misal gətirmək olar), avtonom respublika və əyalətlərin ezackar bir formada dövlətlə qaynayıb-qarışıb bir olmasının şahidi olacaqlar. Gələcəyin Avropalıları ərəbdilli miqrantlara barmaqarası baxmayacaq, onların bəşər tarixində hansısa qara qəlbli insanların əməlləri nəticəsində qurban olmalarını anlayacaq, onlara daha isti münasibət bəsləyəcəklər.

İnşa müsabiqəsində iştirak etməklə məqsədim yalnız birinci olmaq deyil. Ümid edirəm ki, inşamı heç olmasa beş-on Avropalı oxuyacaq, onlar da öz növbəsində digər beş-on Avropalıya çatdıracaq və, beləliklə, mənim gələcəyin Avropalılarına sülh və mehribanlıq mesajım çatacaq. Nəticə etibarilə, gələcəyin Avropalılarına sülhü qoruyaq, elm və tərəqqidə birinci olaq, hərbi və siyasi münaqişələrə son qoyaq kimi müraciətlərim yəqin ki, öz ünvanına çatacaq. Ümid edirəm ki, bu kiçik inşam “Cülyettaya məktublar” romantik filmindəki kimi Verona şəhərinin divarlarında ismarlanıb qalmayacaq, Avropa Şurasının 70 illiyinə həsr edilmiş bir arzu-dilək kimi öz ünvanına çatacaq.